open-index/open-wikipedia-markdown huggingface dataset:
Gala

**Gala** betekent

* Gala, en festlich Veranstaltung in en Oper oder Theater oder in Form von en Kunzert oder Optridd,
* Gala, en Appelsoort,
* Gala, en Kartuffelsoort,
* Gala, en Tiedschrift,
* Gala, en italieensche Sängerin,
* Gala, en numidischen König,
* *[[Gala (1961)|Gala]]*, en franzööschen Kortfilm,
* Gala Inc., en japaansche Onlinespeelfirma,
* Gala, Oort in de Gemeen Örnsköldsvik, Sweden,
* Gala, bet 1948 Naam von de Gemeen Holice in de Slowakei,
* Gala, Oort in’t Suco Beco, Oosttimor,
* Gala, Oort in Tibet,
* Gålå, noorweegschen Wintersportoort,
* Gala, eirsche Supermarkt-Keed,
* Gala RFC, Rugbyvereen ut Schottland.

**Gala** is de Familiennaam von

* Antonio Gala (* 1930), spaanschen Schriever,
* Gabe Gala (* 1989), kanaadschen Footballspeler,
* Mumin Gala (* 1986), Lichtathlet ut Dschibuti,
* Rico Gala (1892–1982), düütschen Schriever.

Kiek ok bi: Galah.
Svenja Stadler

**Svenja Stadler** (* 26. August 1976 in Ollnborg) is en düütsche Politikerin von de SPD. Siet 22. Oktober 2013 is se Afornte in’n Düütschen Bundsdag.

## Leven
Stadler is 1976 in Ollnborg boren. Se hett 1997 an de Liebfrauenschool in Ollnborg ehr Abitur maakt. Na de School hett se von 1997 bet 2000 in Ollnborg en Lehr as Warfkoopfro mit Swoorpunkt PR maakt un weer von 2000 af an PR-Beraderin un Teambaas in Hamborg. Dorbi hett se vör allen Ünnernehmens ut de Rebeden Informatschoonstechnologie un Telekommunikatschoon in de Press- un Öffentlichkeitsarbeid beraden un weer för Personal un Budget verantwoordlich.
 
Stadler is 1994 in de SPD rin. Se weer dor in’n Vörstand von’n Oortsvereen, den geschäftsführenden Vörstand von de Jusos un in’n Vörstand in’n Ünnerbezirk Ollnborg aktiv. Se is siet 2010 Maat von’n geschäftsführenden Oortsvereenvörstand von Seevdaal un beratend Maat in’n Jugend-, Senioren- un Sozialutschuss von de Gemeen Seevdaal. Siet 2013 is se Viez-Vörsitterin in’n Vörstand von’n Ünnerbezirk Horborg un siet 2015 Maat in’n Vörstand von’n Bezirk Hannover. Bi de Bundsdagswahl 2013 weer se för de SPD Kannedaat in’n Wahlkreis Horborg, kunn sik dor aver mit 31,6&nbsp;% von de Eerststimmen nich gegen Michael Grosse-Brömer von de CDU dörsetten. Se is denn aver över Platz 4 op de SPD-Landslist Neddersassen in’n Bundsdag intagen.

Bi de Bundsdagswahl 2017 weer se noch maal Kannedaat in’n Wahlkreis Horborg un kunn sik mit 27,4&nbsp;% von de Eerststimmen wedder nich gegen Michael Grosse-Brömer dörsetten. Se is denn över Platz 8 op de SPD-Landslist Neddersassen in’n Bundsdag intagen.

In’n Bundsdag is se ordentlich Maat von’n Utschuss för Familie, Senioren, Froonslüüd un Junge Lüüd un Viez-Maat von’n Utschuss för Arbeid un Soziale Saken un den Utschuss Digitale Agenda.

Bi de Kommunalwahlen in Neddersassen 2016 is se in’n Kreisdag von’n Landkreis Horborg un binnen de Gemeen Seevdaal in’n Oortsraad Fleest, Glüsen, Bääkdörp, Metzendörp wählt worrn.
 
Stadler is verheiraadt un hett twee Kinner.

## Weblenken

* Stadler ehr Websteed (hoochdüütsch)
Mairie Stood

De **Mairie Stood** weer in de Franzosentied (1810 bet 1813) een von de dree Mairien, in de de Kanton Stood indeelt weer. De Seet weer in Stood un de Maire Carl Gabriel Domeier. Se harr 6638 Inwahners.

## Historie

Stood hett vör de Franzosentied en Stadt mit en Magistraat in dat Hartogdom Bremen billt, wat in dat Kurförstendom Hannover leeg. Dat Kurförstendom Hannover weer in de Tied von de Koalitschoonskriege siet 1801 von Franzosen un Prüßen besett. To’n 1. März 1810 is dat Rebeed denn Deel von dat Königriek Westfalen worrn, wat en Satellitenstaat von Frankriek weer.

Binnen Westfalen weer de Mairie Stood een von de twee Mairien in’n Kanton Stood von’n Distrikt Stood, Departement von de Elv- un Wersermünnen. Man al to’n 1. Januar 1811 harr dat wedder en Enn. Dat Königriek Westfalen müss dat Departement direkt an dat Franzöösche Kaiserriek afgeven. De Mairie Stood weer nu een von de dree Mairien in’n Kanton Stood, Distrikt Stood, Departement von de Elvmünnen. De Mairie weer nu düüdlich grötter, dor sünd Öörd in tohoopfaat worrn, de vörher in Westfalen to söss Mairien höört harrn: de Mairien Stood un Kamp ut’n Kanton Stood, de Mairien Hogenoh un Hammoh ut’n Kanton Himmelpoorten un de Mairien Gothenborg un Hagen ut’n Kanton Hornborg. Von de Mairie Hogenoh is aver blots de Oort Wiepenkathen in de Mairie Stood wesselt. De Rest is an de Mairie Olendörp fullen. Ok von de Mairie Hammoh sünd blots en Deel von de Öörd an de Mairie Stood wesselt. De Rest keem an de Mairie Himmelpoorten. Von ehr oold Rebeed in Westfalen hett de Mairie Stood den Oort Brunshusen an de Mairie Bützfleet afgeven.

1813/1814 hebbt de Russen de Franzosen slahn un dat Rebeed befreet. Dat Kurförstendom Hannover is denn wedder herstellt worrn un de ole Stand von vör 1810 wedder dor. Mit’n Wiener Kungress is 1815 ut dat Kurförstendom dat Königriek Hannover worrn.

## Öörd

Dor hebbt düsse Öörd tohöört:

* Königriek Westfalen:
*:Stood mit de Vörstäder, Hogenwedel, de veer Doorwachen, de Slüsenwach, de Hüüs von Severin, Schütt un Hanken, twee Hüüs bi de Möhl un een Huus an’n Achterdiek, Brunshusen mit Brunshüser Butendiek

* Kaiserriek Frankriek:
*:Stood, Hogenwedel, de veer Doorwachen, de Slüsenwach, Severin, Schütt un Hanken-Goorn (tohoop 4736 Inwahners)
*:Kamp, Thun, Barg, Riensföör (600 Inwahners), Wiepenkathen, Hahl, Parlbarg (381), Bockhorst, Villah, Steernbarg (151), Gothenborg, Dullern, Dullerner Möhl (442), Hagen, Hagener Möhl, Heidkroog, Deinst, Deinster Möhl (328)

Vondaag sünd düsse Öörd Deel von de Stadt Stood un de Samtgemenen Hornborg un Freenbeek.

## Footnoten
Igor Rausis

**Igor Rausis** (* 7. April 1961 in Kommunarsk, Ukrainische SSR; † 28. März 2024) ) weer en tschechisch Schachspeler.

He fung sien Schachkarriere noch in de ukrainischen Deelrepubliek vun de Sowjetunion an, Midden vun de 1980er-Jahre gung he in de lettische Deelrepubliek un speel bit 2003 för Lettland. In de Johren 2003 bit 2007 speel he för Bangladesch, siet 2007 weer he bi de FIDE för Tschechien meld. Rausis kreeg 1992 den [Grootmeestertitel]. För de lettische Natschonalmannschap speel he dreemal ([Schacholympiade 1996|1996, 1998 un 2002) bi de Schacholympiade as ok bi Mannschapsweltmeesterschap 1993. 

Rausis weer Trainer vun de Natschonalmannschap vun de Vereenigt Araabsch Emirate, bi de Schacholympiade 2008 weer he Trainer vun de Natschonalmannschap vun Bangladesch, bi de Schacholympiade 2010 weer he Natschonaltrainer vun Algerien. In 1985/86 weer he en vun de eerst Trainer vun Alexei Schirow, he hett ok den U-20 Juniorenweltmeester Ahmed Adly traineert.

Rausis hett wunnen oder vördere Plätze in mehreren Turnieren beleggt: I–III. Platz in *Saint Martin* (1991), I. Platz in Moskau (1992), I–II. Platz in Viernheim (1992), I–III. Platz in Las Palmas (1995), I–II. Platz in Gausdal (1995), I. Platz in Enghien-les-Bains (1995), I. Platz in Jyväskylä (1996), I. Platz in Willsbach (1997), I–II. Platz in Gausdal (2000), I–VII. Platz in Kairo (2001), I–IV. Platz in Gausdal (2002), I. Platz in Bad Bocklet (2002), I. Platz in Lienz (2003), I–III. Platz in Bogny-sur-Meuse (2004), I–IV. Platz in Esbjerg (2006), II–III. Platz bi dat Keres Memorial in Tallinn (2008), II. Platz bi dat GM-Turnier Aluschta (2008), I. Platz in Uxbridge 2009 un 2010 un I. Platz bi dat Open in Dieppe 2010.

Sien best Elo-Tall weer bitlang 2686. De hett he in‘n July 2019 reckt. In de Maand hemm se hüm aber ok bi't Bedreegen erwischt, as he bi en Turnier mit Handy up de Toilette sien Partie nahspeelt un analyseert hett, wat verboden is. Up den Kieker harrn se hüm all länger. Dat stunn to verwachten, dat hüm de FIDE sparren dee.. He hett to glieker Tiet sien Rücktoog van't Schach verklort.

An'n 5. Dezember 2019 wurr he vun de Ethikkommission vun de FIDE för söss Johren sparrt. Buterdem wurr hüm de Grootmeestertitel wegnommen.

In'n Oktober 2020 nehm he ünner de Naam *Isa Kasimi* an en nich to en Elo-Utwerten anmelld Schnellschach-Turnier in Valka deel. Dor wurr he vun den lettischen Grootmeester Arturs Neikšāns erkannt un hett nah de sien Protest freewillig dat Turnier verlaaten.

### Wessel vun sien Naams
Igor Rausis wurr as Igor Kondylew (russ. Кондылев) boren. Nah sienr Heirat mit de lettiscn Grootmeesterin Olita Rause nehm he deren Familiennaam in de Form *Rausis* an. Ünner disse Naam hett he de wesentliche Phasen vun sien Schachloopbahn bestreeden. Nah dat Bedregeree van 2019 hett he sien Naam nochmals wesselt un heet nu nah de Naam vun sien tweet Ehefru (Ajgul Kasimova) *Isa Kasimi*.

## Weblenken

* FIDE-Koort
* Schachpartien vun Igor Rausis up chessgames.com (engelsch)

## Enkeld Nahwiesen
Beau Thompson

**Beau Thompson** (* 3. März 1989) is en kanaadsch Biathlet.

Beau Thompson nehm 2009 in Canmore an de Junioren-Weltmeesterschapen deel un wurr in' Eenzel 59. un in' Sprint 67. Tosommen mit Matt Neumann, Stuart Lodge un Joel Pacas keem he dorto up Platz 15 in dat Staffelrennen. An sülvig Stäe is he ok bi de Junioren-Wettkämpen vun de kanaadsch Meesterschapen 2010 antreeden un wunn dor den Titel in' Eenzel un in' Sprint, wurr achter Neumann Viezmeester in dat Verfolgungsrennen as ok mit Tana Chesham un Scott Gow as eerst Mannschap vun Alberta Dart in den Mixed-Staffelwettbewarf. 

Bi de Manlüüd in' Leistungsberiek is Thompson siet de Saison 2010/11 dorbi. All bi sien eerst Rennen in' Biathlon-NorAm-Cup wurr he achter Robin Clegg un vör Jon Skinstad Tweet vun en Sprint in Canmore, bi dat folgen Verfolgungsrennen keem he up Platz dree, nahdem sück Joel Pacas tüschen hüm un Clegg schaven harr. Ok in Jericho keem he noch mal in en Verfolgungsrennen up den 3. Platz. Bi de kanaadsch Meesterschapen 2011 in Charlo wunn he mit Zina Kocher un Nathan Smith de Goldmedaille in dat Mixed-Staffelrennen.

Dornah is bi de IBU aber kien Rennen mehr uptekent.

## Weblinks
* Beau Thompson in de Datenbank vun de IBU (engelsch)
Lars Schmitz-Eggen

**Lars Schmitz-Eggen** (* 25. Juni 1965 in Aken) is en düütschen Schriever un Journalist. He is siet April 2004 Chefredaktör von de Tiedschrift *Rettungs-Magazin* un von www.rettungsdienst.de.

## Leven
Schmitz-Eggen hett en Lehr as Reddungsassistent maakt un engascheert sik siet 2005 in de psychosoziale Noodfallversorgung (PSNV). Na Volontariat un Studium hett he as Lokalredaktör arbeidt, ünner annern för de *[[Bergische Landeszeitung]]/[[Kölnische Rundschau]]*. 1994 is he na dat *[[Feuerwehr-Magazin]]* in Bremen wesselt. 1996 hett he dat *Rettungs-Magazin* opboot un is dor siet 2004 Chefredaktör.

He kennt sik besünners op de Rebeden von dat Reddungswesen un bi maritime Themen ut. Siet 2001 hett he söss Böker to Themen von de Geschicht von de Schippfohrt rutbröcht.

He leevt in Oosterholt-Scharmbeek un arbeidt in Bremen.

## Warken

* *Die letzte Fahrt der München.* 2001, ISBN 3-8311-2462-0
* *Monsterwellen: wenn Schiffe spurlos verschwinden.* 2006, ISBN 978-3-938737-12-5
* *Verschollen im Packeis: die 2. deutsche Nordpolarexpedition 1869/70.* 2007, ISBN 978-3-8334-6877-3
* *Das Schicksal der "Hoheweg" : 8. November 2006: Katastrophe in den Nordergründen.* 2009, ISBN 978-3-8391-1996-9
* *Der Kunststoff-Schmied vom Neuen Hafen: Gustav Kuhr und die Geschichte der Bremerhavener Lunewerft.* 2012, ISBN 978-3-8448-2926-6
* *Shetland-Inseln: Der Reiseführer für Entdecker und Liebhaber.* 2014
* *England voraus!: Geschichte der internationalen Fährschifffahrt in Bremen, Bremerhaven und Hamburg.* 2017
Hogenblöcken

**Hogenblöcken** () is en Hoff in de Gemeen Drochters in’n Landkreis Stood, Neddersassen.

## Geografie

De Oort liggt in de Masch von de Nedderelv in Keden.

De Naveröörd sünd Gauensiek in’n Noorden, Ritsch in’n Oosten, Aßlermoor in’n Süüdoosten, Ritschermoor in’n Süden, Drochtersermoor un Aschhoornermoor in’n Süüdwesten, Aschhoorn in’n Westen un Drochters in’n Noordwesten.

## Historie

Johann von Lixfeld, de von Good Sotterbach stammen dee, is in dat 17. Johrhunnert dör sien Kriegsdeenst in dat Arzstift Bremen kamen un hett sien Seet op Hogenblöcken nahmen, dat von de Tied an as Eddelgood gellen dee. Von de Familie von Lixfeld is dat Good dör Arvgang an Johann von Plate un denn an Johann von der Beck fullen. De hett dat Good 1747 an Johann Schmoldt verköfft. Na Johann Schmoldt sien Dood 1769 hett siene Weetfro dat Good an Christian Schmoldt ut Oosten verköfft.

Later (bet in dat 20. Johrhunnert) weer de Familie Rusch Besitter. Vondaag höört dat fröhere Good de Familie Wrage to.

Dat Haupthuus von’n Hoff is as Bodenkmaal schuult.

### Verwaltungsgeschicht

De Oort hett vör 1852 to dat Kaspelsgericht Drochters von dat Grevengericht Bützfleet tohöört un denn von 1852 bet 1859 to dat Amt Wischhoben. Von 1859 bet 1885 weer dat in dat Amt Freeborg un na 1885 in’n Kreis Keden. 1932 is dat Deel von’n Kreis Stood worrn.

De Oort weer Deel von de Buurschop Gauensiek un later de Gemeen Drochters. Düsse Gemeen is an’n 1. Juli 1972 mit de Gemeenreform in Neddersassen düüdlich grötter worrn.

### Inwahnertall

### Religion

Hogenblöcken is evangeelsch-luthersch präägt un höört to dat Kaspel von de Johannis- un Katharinen-Kark in Drochters.

## Weertschop un Infrastruktur

### Verkehr

Von Hogenblöcken loopt lüttjere Straten na de Landsstraat 111 un na de Kreisstraat 28. De L&nbsp;111 föhrt in’n Noordwesten över Drochters un Wischhoben na Freeborg un in’n Süüdoosten över Aßel un Bützfleet na Stood. De K&nbsp;28 geiht na Ritschermoor.

De nächste Autobahn is de Autobahn 26 (Afsnidd Stood–Hamborg). De Opfohrt 3 Stood-Oost liggt so 19 Kilometer in’n Süüdoosten von Hogenblöcken an de L&nbsp;111.

De nächste Bahnhoff is so bi twölv Kilometer wied weg in’n Süden de Bahnhoff Hammoh an de Nedderelvbahn von Cuxhoben na Hamborg.

## Footnoten
Damperhoff

**Damperhoff** (*[[hoochdüütsch|dt.]]* Damperhof) is en Stadtdeel vun Kiel. He grenzt an de Stadtdelen Brunswik in’n Noorden, Düsternbrook in’n Oosten Ooltstadt in’n Süüd-Westen, Vörstadt in’n Süden, Exerzeerplatz in’n Süüd-Westen un Schrevendiek in’n  Westen.

## Historie

Ehr de Oort to de Stadt Kiel tohöört, weer dat wohrhaftig en Hoff. De Plaats vun’n Damperhoff stunn an de Eck *Lütte-Kuhbarg*–*Waisenhoffstraat*. Dat Goot kreeg sien Naam vun sien Eegnersch Margarethe Hedwig vun Ahlefeld op Damp un Oehe. Se kööp den Hoff un dat Land 1697 un nööm dat na ehr Stammgood Damp. Danaa un bet 1769 besitt de Beamte un Vizekanzler vun Holsteen-Gottorp Friedrich Gabriel Muhlius. Dör sien Testament grünn he en Huus vör Göören ahn Öllern.

In’t 19. Johrhunnert kreeg Kiel dat Land vun Damperhoff un grünn dor sülvst Rebeden vör Wahnen. De Plan wull Straten in’n rechten Winkel. So löppt de Bargstraat un de Legienstraat dwars to de anner Straten vun’t Viddel. De Delen vun den olen Damperhoff güntsiets vun Fleethörn un Raathuusstraat höört vundaag to Kiel-Exerzeerplatz.

## Bekannte Oorten

* Lütte Kiel mit dat Denkmal för Klaus Groth
* Hiroshimapark – en Park to dat Denken an de Opper dör de Atombomb
* Muthesius Kunsthoochschool

## Weblenken
*Kiel-Damperhof – Biller, Videos, Höördateien
*Kieler Stadtdeel Damperhoff in’t Stadtwiki vun Kiel

## Enkelt Nahwiesen
Bützfleter Butendiek

**Bützfleter Butendiek** () weer en Oortsdeel von Bützfleet (vondaag is dat Rebeed Deel von de Gemeen Stood in’n Landkreis Stood, Neddersassen). Faken is dor eenfach blots **Butendiek** to seggt worrn.

## Geografie

De Oort liggt in de Masch von de Nedderelv in Keden. In’n Oosten von’n Bützfleter Butendiek leeg de Bützfleter Süderelv, de dat Rebeed von Bützfletersand trennen dee. De Westgrenz weer de Diek von Bützfleet.

De Naveröörd weren Abbenfleet un Kreuel in’n Noorden, Bützfletersand in’n Oosten, Brunshusen in’n Süüdoosten, Hörn un Snee in’n Süden, Götzdörp un Bützfleet in’n Westen un Bossel in’n Noordwesten. In’n Süden geiht dat Rebeed von Bützfleter Butendiek in dat Rebeed von Brunshüser Butendiek över.

## Historie

In Bützfleter Butendiek hett dat fröher en Reeg Tegeleen geven.

Ofschoonst de Elvdiek na de Stormflood von 1962 nee boot worrn is (von 1968 bet 1971), so dat dat Rebeed von Bützfleter Butendiek un Bützfletersand ok indiekt is, sünd de Hüüs von Bützfleter Butendiek all verswunnen. Dat Rebeed höört vondaag to dat Industrierebeed Bützfletersand. Von de ole Bützfleter Süderelv sünd blots noch Resten nableven.

Dat Rebeed von Bützfleter Butendiek besteiht ok nu noch to’n gröttsten Deel ut Wischen, aver de Industrieanlagen von Bützfletersand reckt deelwies ok op dat Rebeed von Bützfleter Butendiek.

### Verwaltungsgeschicht

De Oort weer fröher Deel von dat Gericht Depenbeek. Nadem dat Gericht oplööst worrn is, hett de Oort bet 1852 to dat Kaspelsgericht Bützfleet von dat Grevengericht Bützfleet tohöört un denn von 1852 bet 1859 to dat Amt Wischhoben. Von 1859 bet 1885 weer dat in dat Amt Freeborg un na 1885 in’n Kreis Keden. 1932 is dat Deel von’n Kreis Stood worrn.

In dat 19. Johrhunnert weer Bützfleter Butendiek en egenstännige Buurschop, is later denn aver Deel von de Gemeen Bützfleet worrn. De Gemeen Bützfleet is an’n 1. Juli 1972 mit de Gemeenreform in Neddersassen Deel von de Gemeen Stood worrn.

### Inwahnertall

: * Depenbeker Butendiek
: ** dorvon 6 Lüüd un 2 Hüüs in de Buurschop Bützfleet un 15 Lüüd un 2 Hüüs, de en egen Buurschop Bützfleter Butendiek billt hebbt

### Religion

Bützfleter Butendiek weer evangeelsch-luthersch präägt un hett to dat Kaspel von de Nicolai-Kark in Bützfleet höört.

## Footnoten
Kanton Stotel

De **Kanton Stotel** weer as Kanton en Verwaltungsrebeed in dat Königriek Westfalen, dat blots von 1810 bet 1811 bestahn hett (Franzosentied). De Seet weer Stotel.

## Historie

De Ümgegend von Stotel hett vör de Franzosentied to de Böörd Braamst un den Bezirk Oosterstood von dat Amt Hagen, de Gerichten Beverst un Leh un dat Amt Stotel-Vieland in dat Hartogdom Bremen höört, wat in dat Kurförstendom Hannover leeg. Dat Kurförstendom Hannover weer in de Tied von de Koalitschoonskriege siet 1801 von Franzosen un Prüßen besett. To’n 1. März 1810 is dat Rebeed denn Deel von dat Königriek Westfalen worrn, wat en Satellitenstaat von Frankriek weer.

Binnen Westfalen weer de Kanton Stotel een von de 13 Kantons in’n Distrikt Bremervöör von dat Departement von de Elv- un Wersermünnen. Man al to’n 1. Januar 1811 harr dat wedder en Enn. Dat Königriek Westfalen müss dat Departement direkt an dat Franzöösche Kaiserriek afgeven. De Kanton Stotel is opdeelt worrn op de Mairien Dammhagen un Weersbe in’n Kanton Hagen un de Mairien Stotel, Bexhöv, Wulsdörp un Deesdorp in’n Kanton Bremerleh, all in’n Distrikt Bremen, Departement von de Wersermünnen.

In’n Harvst 1813 hebbt de Russen de Franzosen slahn un dat Rebeed befreet. Dat Kurförstendom Hannover is denn 1813/1814 wedder herstellt worrn un de ole Stand von vör 1810 wedder dor.

## Mairien

De Kanton weer indeelt in acht Mairien:

* Mairie Stotel: Stotel, Speckje
* Mairie Wittst: Wittst, Hollen, Hahnenknoop, Hetthorn, Holt, Swegen
* Mairie Neenlann: Neenlann, Reepen, Büttel
* Mairie Ness: Ness, Fleest, Lanhusen, Well
* Mairie Lox: Lox, Düring
* Mairie Bexhöv: Bexhöv, Nückel, Stinst, Donnern, Hosermöhlen, Junkernhoos, Dünenfähr
* Mairie Rechtenfleth: Rechtenfleth
* Mairie Wulsdörp: Wulsdörp

## Footnoten
Thomas Völsch

**Thomas Völsch** (* 9. Februar 1958 in Hamborg; † 28. November 2017 ok dor) weer en düütschen Politiker von de SPD. He weer von 2008 bet 2011 Maat von de Hambörgsche Börgerschop un von Anfang 2012 bet to sien Dood in’n November 2017 Bezirksamtsbaas von’n Hambörger Bezirk Horborg.

## Leven

Völsch is 1958 in Hamborg boren un weer op dat Gymnasium Eppendörp. Na de School hett he an de Fachhoochschool för öffentliche Verwaltung in Hamborg studeert un dat Studium as Diplom-Verwaltungswirt afslaten. Na dat Studium güng he in’n öffentlichen Deenst. He hett toeerst in’t Bezirksamt arbeidt un denn in’n Rekenhoff von de Fre’e un Hansestadt Hamborg. Von dor is he 2007 na de Behörde för Bildung un Sport wesselt. Von 1994 bet 2004 weer he hauptamtlichen Geschäftsföhrer von de SPD-Frakschoon in de Börgerschop un weer in düsse Tied von’n öffentlichen Deenst freestellt.

Völsch weer verheiraadt un harr twee Söhns. He is an’n 28. November 2017 doodbleven, nadem he al en ganze Tied Kreeft harr.

## Politik

Völsch is 1990 in de SPD rin. He weer von 1996 bet 1998 Vörsitter von’n Oortsvereen Fischbeek, von 2003 bet 2011 Vörsitter von’n Oortsvereen Neegraven-Fischbeek un siet 2011 Bisitter. Tosätzlich weer he siet 2006 ok Viez-Kreisvörsitter in Horborg. In’n Februar 2008 is he bi de  Börgerschopswahl in’n Wahlkreis Süderelv as Afornten in’e Hambörgsche Börgerschop intagen. 

An’n 7. Oktober 2010 is Völsch von’n Kreisvörstand un de Bezirksfrakschoon von de Horbörger SPD as Kannedaat för dat Amt as Bezirksamtsbaas von’n Bezirk Horborg nomineert worrn, de an’n 26. Oktober wählt worrn is. De swart-gröne Mehrheit in’t Horbörger Raadhuus hett aver Torsten Meinberg von de CDU ünnerstütt. Bi de Börgerschopswahl 2011 hett he dat beste Resultaat von de Direktkannedaten in’n Wahlkreis Süderelv hatt un töög wedder in de Hambörgsche Börgerschop in. He is as Viez-Frakschoonsvörsitter von de SPD-Frakschoon wählt worrn. To Anfang 2012 hett he sien Mandaat daalleggt un is Bezirksamtsbaas von’n Bezirk Horborg worrn. In’n September&nbsp;2017 is Völsch von de Horbörger Bezirksversammlung wedderwählt worrn un in’n November mit Wirkung to’n 1. Januar 2018 von’n Hambörger Senaat för nochmaal söss Johr in’t Amt bestätigt worrn. En poor Daag later hett he den Senaat beden, dat wedder trüggtonehmen un em vör de Tied in’n Rohstand to versetten, denn he harr Kreeft.

## Footnoten
Jobst Fiedler

**Jobst Fiedler** (* 7. Februar 1944 in Deppelt) is en düütschen Verwaltungsfachmann. Fiedler lehrt Public Management an de Hertie School of Governance.

## Leven
Fiedler is 1944 in Deppelt boren un in Hannover opwussen. Later weer sien Vader Chirurg an dat Krankenhuus Zeven. Fiedler hett dorüm sien Abitur an dat St.-Viti-Gymnasium Zeven maakt. 1957 hett he en Lehr as Chemielaborant anfungen. Later hett he an de Universitäten Berlin, London, Göttingen, Genf un Berkeley Juristeree, Politik- un Weertschopswetenschoppen studeert. Na dat Studium hett he sien Referendariat in Hamborg maakt un weer en Tied bi dat Wetenschopszentrum Berlin för Sozialforschung. Von 1980 af an weer he bi de Stadt Hamborg un weer dor ünner annern von 1984 bet 1990 Baas von dat Bezirksamt von’n Bezirk Horborg. He weer ok Maat von’n Beraderstaff von de OECD un de EU. Von 1990 bet 1996 weer Fiedler Böverstadtdirekter von Hannover. He hett an de Universität Hannover promoveert.

Von 1996 af an weer he as strategischen Berader bi de Ünnernehmensberadung Roland Berger Strategy Consultants anstellt un hett 2002 as Maat von de Hartz-Kummission dat Hartz-Kunzept mit utwickelt. Twüschen 2003 un 2004 hett he ünner annern Ünnerricht geven an de Universität Potsdam un de Weertschopsuniversität Luigi Bocconi in Mailand. Von Januar 2005 bet 2013 weer Fiedler Associate Dean an de Hertie School of Governance. Nadem he 2013 emeriteert worrn is, is he sietdem Resident Senior Fellow von de Hertie School of Governance. In siene Tied bi de Hertie School weer he ok as Gastperfesser an de Columbia University in New York un an de Escola de Administração de Empresas in São Paulo.

Fiedler is Maat von de SPD.

## Warken
* Jobst Fiedler: *Das Management von politisch-administrativen Reformen.* Hannover, Univ., Diss., 1998 (kumulative Diss.)
* Jobst Fiedler: *Zur Konzeption einer Weltausstellung neuen Typs*. In: Hans May und Henning Schierholz (Rutgevers): *Eine Weltausstellung neuen Typs? Hannovers EXPO 2000: Planungshorizonte und Bürger/innen-Beteiligung*. Loccumer Protokolle 66/90, S. 68–84
* Jobst Fiedler: *Zur Praxisumsetzung umfassender Verwaltungsreformen in Großstädten: Die Hauptaufgaben liegt noch vor uns*. In: Eckhard Schröter (Hrsg.): *Empirische Policy- und Verwaltungsforschung - lokale, nationale und internationale Perspektive* (=Festschrift für Hellmut Wollmann), Opladen 2001, S. 305–320
Mairie Hamelwöörden

De **Mairie Hamelwöörden** weer in de Franzosentied (1810 bet 1813) een von de fiev Mairien, in de de Kanton Freeborg indeelt weer. De Seet weer in Hamelwöörden. Se harr 1830 Inwahners.

## Historie

De Ümgegend von Hamelwöörden hett vör de Franzosentied to dat Grevengericht Bützfleet un dat Amt Wischhoben in dat Hartogdom Bremen höört, wat in dat Kurförstendom Hannover leeg. Dat Kurförstendom Hannover weer in de Tied von de Koalitschoonskriege siet 1801 von Franzosen un Prüßen besett. To’n 1. März 1810 is dat Rebeed denn Deel von dat Königriek Westfalen worrn, wat en Satellitenstaat von Frankriek weer.

Binnen Westfalen weer de Mairie Hamelwöörden een von de söss Mairien in’n Kanton Drochters von’n Distrikt Stood, Departement von de Elv- un Wersermünnen. Man al to’n 1. Januar 1811 harr dat wedder en Enn. Dat Königriek Westfalen müss dat Departement direkt an dat Franzöösche Kaiserriek afgeven. De Mairie Hamelwöörden weer nu een von de fiev Mairien in’n Kanton Freeborg, Distrikt Stood, Departement von de Elvmünnen. De Mairie hett sik von de Grött nich groot ännert.

1813/1814 hebbt de Russen de Franzosen slahn un dat Rebeed befreet. Dat Kurförstendom Hannover is denn wedder herstellt worrn un de ole Stand von vör 1810 wedder dor. Mit’n Wiener Kungress is 1815 ut dat Kurförstendom dat Königriek Hannover worrn.

## Öörd

Dor hebbt düsse Öörd tohöört:

* Königriek Westfalen:
*:Hamelwöörden, Hollenwisch, Olendörp, Holenweg, Wischhoben, Hollerdiek, Moor, Köckweg, Wulfsbrook

* Kaiserriek Frankriek:
*:Hamelwöörden, Hollenwisch, Olendörp, Wischhoben, Köckweg, Hollerdiek (1566 Inwahners), Moor un Wulfsbrook (264 Inwahners)

Vondaag sünd düsse Öörd Deel von de Samtgemeen Noordkeden.

## Footnoten
Ludwig Bartels

**Ludwig Bartels** is de Naam von

* Ludwig Bartels (1846–1907), düütschen Verwaltungsjurist,
* Ludwig Bartels (1876–1944), düütschen Politiker (SPD), Regerungspräsident von Frankfurt/Oder,
* Ludwig Bartels (1884–na 1937), düütschen Politiker (DNVP, NSDAP), Böverbörgermeester von Horborg-Willemsborg.
Edzard Dyes

**Edzard Dyes** (* 23. Februar 1889 in Stettin; † 20. Februar 1954 in Horborg) weer en düütschen Verwaltungsbeamten.

Dyes is 1889 as Söhn von Generalmajor Edzard Dyes in Stettin boren. He weer op de Gymnasien in Stettin, Kolbarg un Celle un hett an de Universitäten Leipzig, Freiburg, München un Göttingen Juristeree studeert. 1915 is he Assesser worrn un an’n 20. Juni 1919 juristischen Hülpsarbeider. An’n 11. Februar 1921 is he in Horborg besoldeten Senater worrn un an’n 5. Februar 1926 Stadtsyndikus.

Later weer he Senaatssyndikus von de Hambörger Finanzbehörde.

Na de Machtergreifung von de Natschonalsozialisten is de Böverbörgermeester von Horborg-Willemsborg, Walter Dudek, an’n 11. März 1933 afsett worrn. Dyes is denn kommissarsch sien Nafolger worrn för de Övergangstied. In’n Juni 1933 is Dyes von Ludwig Bartels aflööst worrn.

Na’n Tweten Weltkrieg is Dyes 1945 för de eerste Tied von de Briten wedder as Börgermeester von Horborg insett worrn. An’t Enn von dat Johr 1945 hett denn Walter Dudek von em dat Amt as Börgermeester övernahmen.

Dyes weer 1921 bet 1924 eersten Vörsitter von’n Horbörger Turnerbund von 1865.

Edzard Dyes hett an’n 27. Mai 1922 in Hamborg Gertrud Reifkogel (30. August 1896–15. Oktober 1968) freet.

## Footnoten
Ludwig Bartels (1884–na 1937)

**Ludwig Bartels** (* 1884; † na 1937) weer en düütschen Verwaltungsbeamten.

Bartels is 1884 boren. Bartels weer Regerungsraad bi’n Regerungsbezirk Lümborg. He weer von 1919 bet 1924 in de DNVP un denn wedder ahn Partei. An’n 1. April 1933 is he in de NSDAP rin.

Na de Machtergreifung von de NSDAP is Walter Dudek an’n 11. März 1933 as Böverbörgermeester von Horborg-Willemsborg afsett worrn. För de eerste Tied hett Edzard Dyes kommissarsch dat Amt övernahmen. Bartels is na en Vörslag von Otto Telschow an’n 6. Juni 1933 kommissarsch Böverbörgermeester worrn un hett dat Amt an’n 23. Oktober 1933 denn richtig övernahmen. He is bet to’n 30. März 1937 Börgermeester bleven, as de Stadt Horborg-Willemsborg mit dat Groot-Hamborg-Gesett Deel von Hamborg worrn is.

## Literatur

Dirk Stegmann: *Aufstieg und Herrschaft der NSDAP in Harburg 1922-1937*. In: Jürgen Ellermeyer, Klaus Richter, Dirk Stegmann (Rutgevers): *Harburg: von der Burg zur Industriestadt - Beiträge zur Geschichte Harburgs 1288-1938.* Christians, Hamborg 1988, Sieden 449–473
Borchshöh

**Borchshöh** () is en Deel von de Stadt Bremen in dat Bundsland Bremen. Binnen Bremen höört dat to’n Oortsdeel Aumund-Hammersbeck in’n Stadtdeel Vesack. Dat liggt an de Landsgrenz na Neddersassen.

## Geografie

De Oort liggt op de Oosterholter Geest. Dat Water ut dat Rebeed flütt över de Schönebecker Au af.

In histoorsche Tieden weren de Naveröörd Löhnhorst in’n Noorden, Leuchtenborg in’n Noordoosten, Schönebeck in’n Oosten, Friedrichsdörp in’n Süüdoosten, Vöraumund un Bröcken in’n Süden, Aumund, Vesack un Fähr in’n Süüdwesten un Hünertshagen un Hammersbeek in’n Westen.

## Historie

Üm 1700 rüm hett Friedrich von der Borch as Herr op Schönebeck de Öörd Nee-Schönebeck, Friedrichsdörp un Borchshöh nee grünnt. Na em hett dat Dörp ok sien Naam kregen.

Bet an dat Enn von dat 19. Johrhunnert weer de Oort noch ländlich präägt. Denn is Borchshöh aver to en Vöroort von Bremen-Noord worrn.

### Verwaltungsgeschicht

De Oort hett vör 1852 to’n Bezirk Schönebeck von dat Gericht Leessem-Schönebeck tohöört, von 1852 bet 1859 to dat Amt Leessem un denn von 1859 bet 1885 to dat Amt Blomendal. Na 1885 weer dat in’n Kreis Blomendal, de 1932 Deel von’n Kreis Oosterholt worrn is.

De Oort weer fröher en egenstännige Gemeen, de 1908 aver Deel von de Gemeen Aumund worrn is. 1939 is de Gemeen Aumund Deel von de Stadt Bremen worrn.

### Inwahnertall

### Religion

Borchshöh is evangeelsch-luthersch präägt un höört to dat Kaspel von de Aumunder Kark. Bevör düsse Kark 1877 trech worrn is, hett de Oort to dat Kaspel von de Martin-Kark in Leessem tohöört.

För de Kathoolschen is de Hillige-Familie-Kark in Grohn tostännig. Von 1920 bet 2006 hett Borchshöh to de Karkengemeen von de St.-Willehad-Kark in Aumund höört. Düsse Kark hett von 2006 af an to de Hillige-Familie-Kark höört un hett 2011 kumplett dichtmaakt. Vör 1920 weer de St.-Marien-Kark in Blomendal för den Oort tostännig.

## Weertschop un Infrastruktur

### Verkehr

De wichtigste Straat in Borchshöh is de *Borchshöher Straat*, de in’n Süüdwesten na Vesack löppt un in’n Noordoosten na Leuchtenborg. Dor in Neddersassen geiht de Straat in de Kreisstraat 20 över. Na Westen geiht von de *Borchshöher Straat* de *Hammersbeker Straat* af, de na Blomendal föhrt.

De nächste Autobahn is de Autobahn 270. De Opfohrt 4 Vesack-Midd liggt en beten mehr as een Kilometer in’n Süüdwesten von Borchshöh .

De nächste Bahnhoff is so bi annerthalv Kilometer wied weg in’n Westen de Bahnhoff Aumund an de Bahnlien Farge–Vesack. De Bahnhoff Schönebeck an de Bahnlien Vesack–Bremen un de Bahnhoff Vesack, in den de beiden Lienen sik draapt, sünd twee Kilometer wied weg. All düsse Bahnhööv warrt von de Lien RS1 von de Regio-S-Bahn Bremen/Neddersassen bedeent.

### Scholen

In de Straat *Op’n Flintacker* liggt de Grundschool Borchshöh.

## Footnoten
Kassbroker Heid

**Kassbroker Heid** () is en lütten Oort in de Gemeen Hagen in’n Landkreis Cuxhoben, Neddersassen. De Oort höört binnen de Gemeen to de polietsche Oortschop Kassbrook.

## Geografie

De Oort liggt op de Oosterholter Geest bi’n Grienenbarg. Dat Water ut dat Rebeed flütt an de Oostsied von’n Grienenbarg na de Drept hen af un an de Westsied över Gravens in’n Indiekkanaal un na de Werser. Dat Rebeed, dat in’n Westen liggt, an de Grenz na Oosterstood, is allens Moor.

De Naveröörd sünd Driftseth un Kassbrook in’n Noordoosten, Hagen in’n Süüdoosten, de Harmonie in’n Süden, Uthlederbarg un Offenwardermoor in’n Süüdwesten un Saanstermoor, Rechtenflethermoor un Wittenbarg in’n Noordwesten.

## Historie

Kassbroker Heid is in dat 19. Johrhunnert as Anbo von Kassbrook ut grünnt worrn. Ünner annern hett dat dor en Afdeckeree geven.

### Verwaltungsgeschicht

De Oort hett vör 1852 to dat Gericht Kassbrook tohöört un denn bet 1885 to dat Amt Hagen. Na 1885 weer dat in’n Kreis Geestmünn. 1932 is dat Deel von’n Kreis Wersermünn worrn un 1977 von’n Landkreis Cuxhoben.

De Oort hett von öllers bi de Gemeen Kassbrook mit tohöört. De Gemeen Kassbrook is an’n 1. März 1974 mit de Gemeenreform in Neddersassen oplööst un Deel von de ne’e un gröttere Gemeen Hagen worrn. To’n 1. Januar 2014 is ok disse Gemeen oplööst worrn un in de nu noch wedder gröttere Gemeen Hagen opgahn. De Oort höört binnen de Gemeen vondaag to de Oortschop Kassbrook.

### Inwahnertall

### Religion

Kassbroker Heid is evangeelsch-luthersch präägt un höört to dat Kaspel von de Martin-Luther-Kark in Hagen. De Kark is 1897 boot worrn. Vörher hett de Oort to dat Kaspel von de Jacobi-Kark in Braamst höört.

För de Kathoolschen is de Hillig-Hart-Jesu-Kark in Geestmünn tostännig.

## Weertschop un Infrastruktur

För Kassbroker Heid is de freewillige Füürwehr Kassbrook mit tostännig.

### Verkehr

Kassbroker Heid liggt an de Kreisstraat 51, de in’n Westen na Saans an de K&nbsp;50 ran geiht un in’n Süüdoosten na Hagen an de Landsstraat 134. De L&nbsp;134 föhrt von dor in’n Noordoosten över Braamst, Bokel un Stubben na Beverst un in’n Süüdwesten na Uthleer un Swonewebel.

De nächste Autobahn is de Autobahn 27 (Afsnidd Bremen–Bremerhoben). De Opfohrt 12 Hagen liggt so dree Kilometer in’n Noordwesten von Kassbroker Heid an de K&nbsp;51.

De nächste Bahnhoff is so bi 13 Kilometer wied weg in’n Oosten de Bahnhoff Lübbs an de Bahnlien Bremen–Bremerhoben. Ok de Bahnhoff Stubben un de Bahnhoff Lox in’n Noordoosten sünd mit 14 Kilometer ähnlich wied weg.

## Footnoten
Jonny Otten

**Jonny Otten** (* 31. Januar 1961 in Hagen) is en fröheren düütschen Footballspeler.

## Loopbahn

### Jugend

Otten hett bi’n Hagener SV speelt un in de Saison 1978/1979 al in de DFB-A-Juniorennatschonalmannschop 17 Lännerspelen för Düütschland maakt. As A-Jugendlichen is he an’n 20. März 1979 för dat Speel in Schwenningen gegen Italien in de düütsche Natschonalmannschop von de Amateure beropen worrn. In’n Mai 1979 weer he DFB-Aktör bi dat UEFA-Turnier.

### Football-Bundesliga

De Afwehrspeler Otten hett siene Profiloopbahn 1979 bi Werder Bremen anfungen un sien gröttsten Dalslag as Footballspeler al in siene eerste Profisaison beleevt. Tohoop mit David Watson von Manchester City un Thomas Schaaf ut de egene Werder-Jugend weer he nee an de Werser kamen. Sien Club Werder is in de Saison dat eerste Maal ut de Bundsliga afstegen. Otten is aver in Bremen bleven un een Johr later is de Vereen wedder in de eerste Liga opstegen. Ünner Trainer Otto Rehhagel hett he sik to een von de besten linken Afwehrspelers in de Bundsliga utwickelt. Nadem he 1982 in dat letzte Speel von en düütsche B-Natschonalmannschop gegen de Utwahl ut Portugal speelt harr, is he 1983 von Bundstrainer Jupp Derwall in de düütsche Natschonalmannschop beropen worrn. Siene Lännerspeelkarjeer weer aver al na söss Spelen toenn, noch vör de Europameesterschop 1984 in Frankriek. Derwall sien Nafolger Franz Beckenbauer hett Otten nich mehr wedder trügg in de Natschonalmannschop beropen.

De sportlich besten Tieden weren för Otten in dat Trikot von Werder Bremen as de Vereen 1988 de düütsche Meesterschop wunnen hett, 1991 den DFB-Pokaal un 1992 den Europapokaal von de Pokaalwinners. In’n Sommer 1992 is Otten in de 2. Liga to’n VfB Ollnborg wesselt. Na blots twee Spelen för’n VfB weer siene Profiloopbahn dor toenn. Later hett he noch för BV Cloppenborg (Vörjohr 1994), SG Schönberg 95 un den Rodenbörger SV speelt.

In 308 Bundsligaspelen hett Otten een Maal dat Door drapen un in 43 Spelen in de Twete Liga twee Maal (41/2 SV Werder, 2/0 VfB Ollnborg). Mit düsse Statistik (308 Spelen, 1 Door) is he de Feldspeler mit de gröttste Tall Spelen in de eerste Bundsliga, de blots een Door maakt hett (Door to dat 7:1 bi dat 8:1 von’n SV Werder gegen Kickers Offenbach an’n 26. November 1983 in sien 110. Bundsligaspeel).

## Titels

* Düütschen Meester: 1988
* DFB-Pokaal-Winner: 1991
* Europapokaal von de Pokaalwinners: 1992
Noordwestdüütsch Schüttenbund

De **Noordwestdüütsche Schüttenbund e.V.** (NWDSB) is en Dackorganisatschoon von de Sportschütten in Noordwestdüütschland. De Verband is een von de twee Verbänn in Neddersassen un direkt Maat von’n Düütschen Schüttenbund. Ok de Schütten in de Fre’e un Hansestadt Bremen höört dor to. De Verband hett Stand 31. Dezember 2016 112.115 Maten in 821 Schüttenverenen.

De NWDSB is an’n 14. Januar 1951 grünnt worrn. Seet weer toeerst Bremen. Siet 1965 sitt de Schüttenbund in Bassen. Dor sünd de Geschäftssteed un ok dat ne’e Landsleistungszentrum. Elk Johr gifft dat den *Noordwestdüütschen Schüttendag*, en Delegeertendag, de dat böverste Orgaan von’n Verband dorstellt. Dor warrt ok dat Präsidium wählt, dat ut teihn Lüüd besteiht un den Verband leiden deit. De aktuelle Präsident (Stand 2017) is Jonny Otten un de Geschäftsföhrer Andreas Viebrock.

## Bezirke

* Bremer Schüttenbund e.&nbsp;V.
* Bezirksschüttenverband Bremerhoben-Wersermünn e.&nbsp;V.
* Bezirksschüttenverband Graafschop Deefholt e.&nbsp;V.
* Bezirksschüttenverband Elv-Werser-Münn e.&nbsp;V.
* Bezirksschüttenverband Graafschop Heien e.&nbsp;V. 
* Bezirksschüttenverband Lümborg e.&nbsp;V.
* Ollnbörger Schüttenbund e.&nbsp;V.
* Schüttenbund Ossenbrügge-Eemsland-Graafschup Benthem e.&nbsp;V.
* Bezirksschüttenverband Oosterholt e.&nbsp;V.
* Oostfreesch Schüttenbund e.&nbsp;V. 
* Bezirksschüttenverband Stood e.&nbsp;V.

## Footnoten



## Weblenken

* Websteed von’n Schüttenbund (hoochdüütsch)
Ollnbörger Schüttenbund

De **Ollnbörger Schüttenbund** e.V. (OSB) is as Bezirksverband en Dackverband von 185 Schüttenverenen in 16 Kreise un hett üm un bi 24.000 Maten. He is dormit de Bezirk mit de gröttste Tall Maten von de ölven Bezirke in’n Noordwestdüütschen Schüttenbund (NWDSB). Dat Rebeed von’n OSB is dat Ollnbörger Land/de fröhere Verwaltungsbezirk Ollnborg. De Grenzen von de 16 Schüttenkreise stimmt aver nich mit de polietschen Grenzen von de Landkreise övereen. To’n Bispeel gifft dat al in’n Landkreis Ammerland veer Schüttenkreise.

## Geschicht

De Vereen hett sik an’n 19. August 1862 grünnt. In’t Leven ropen hett em de Oberst Lehmann, de een Johr nadem sik in Gotha de „Allgemene Düütsche Schüttenbund“ grünnt harr, den eersten Dackverband in dat Groothartogdom Ollnborg grünnt harr. Dor hebbt de Schüttenverenen Jever, Varel, Ollnborg, Brake, Vechte, Westerstäe un Landwörden tohöört. Dat eerste Ollnbörger Bundsscheten hett dat an’n 26. un 27. Juli 1863 in Varel geven.

## Sportprogramm

De Vereen hett Meesterschoppen in düsse Kategorien:

* Armbost
* Bagen
* Grootkaliber Pistool un Revolver
* Kleenkalibergewehr
* Kleenkaliberpistool
* Luftgewehr
* Luftpistool
* Vorderlader
* Toonduvenscheten
* Zentraalfüürpistool

## Footnoten



## Weblenken

* Websteed von’n Schüttenbund (hoochdüütsch)
Neddersassisch Sportschüttenverband

De **Neddersassische Sportschüttenverband e.V.** (NSSV) is en Dackorganisatschoon von de Sportschütten in Noordwestdüütschland. De Verband is een von de twee Verbänn in Neddersassen un direkt Maat von’n Düütschen Schüttenbund. De Verband hett Stand 31. Dezember 2016 161.821 Maten in 1584 Schüttenverenen. De Verband is in 40 Kreisschüttenverbänn ünnerdeelt. Seet is Hannover.

De NSSV is an’n 1. April 1951 ünner den Naam *Schüttenverband Neddersassen* grünnt worrn. Sien hüdigen Naam hett de Verband in’n März 1976 kregen.

Dat Präsidium besteiht ut teihn Lüüd. De aktuelle Präsident (Stand 2017) is Axel Rott un de Geschäftsföhrer Ulrich Nordmann.

## Kreisverbänn

* Kreisschüttenverband Achem e.&nbsp;V.
* Kreisschüttenverband Allefelle e.&nbsp;V.
* Kreisschüttenverband Bruunswiek e.&nbsp;V.
* Kreisschüttenverband Borgdörp e.&nbsp;V.
* Kreisschüttenverband Celle Stadt un Land e.&nbsp;V.
* Kreisschüttenverband Deister-Laane e.&nbsp;V.
* Kreisschüttenverband Deister-Süntel-Calenberg e.&nbsp;V.
* Kreisschüttenverband Aimbeck e.&nbsp;V.
* Kreisschüttenverband Fambossel e.&nbsp;V.
* Kreisschüttenverband Ganderssen e.&nbsp;V.
* Kreisschüttenverband Gifhorn e.&nbsp;V.
* Kreisschüttenverband Gosler e.&nbsp;V.
* Kreisschüttenverband Göttingen e.&nbsp;V.
* Kreisschüttenverband Hameln-Purmunt e.&nbsp;V.
* Verband Hannöversche Schüttenverenen e.&nbsp;V.
* Kreisschüttenverband Münnen e.&nbsp;V.
* Kreissportschüttenverband Helmstidde von 1951 e.&nbsp;V.
* Sportschüttenverband Hilmssen-Marienborg e.&nbsp;V.
* Kreisschüttenverband Holtsminne e.&nbsp;V.
* Kreisschüttenverband Isenhagen-Wittingen e.&nbsp;V.
* Kreisschüttenverband Laane e.&nbsp;V.
* Kreisschüttenverband Lüchow-Dannenbarg e.&nbsp;V.
* Kreisschützenverband „Netelblatt“ Nenndörpe e.&nbsp;V.
* Kreissportschüttenverband Niestadt e.&nbsp;V.
* Kreisschüttenverband Neenborg e.&nbsp;V.
* Kreisschüttenverband Nuurthen e.&nbsp;V.
* Oberharzer Schüttenbund e.&nbsp;V.
* Kreisschüttenverband Ostroe e.&nbsp;V.
* Kreisschüttenverband Paane e.&nbsp;V.
* Kreisschüttenverband Rodenborg e.&nbsp;V.
* Kreisschüttenverband Soltgitter e.&nbsp;V.
* Kreisschüttenverband Schaumborg e.&nbsp;V.
* Solling Schüttenbund e.&nbsp;V.
* Kreisschüttenverband Soltau e.&nbsp;V.
* Kreisschüttenverband Süüdharz e.&nbsp;V.
* Kreisschüttenverband Ülzen e.&nbsp;V.
* Kreisschüttenverband Veern e.&nbsp;V.
* Kreisschüttenverband Wiemark-Langenhagen e.&nbsp;V.
* Kreisschüttenverband Wulfenbüttel e.&nbsp;V.
* Kreisschüttenverband Wulfsborg e.&nbsp;V.

## Footnoten



## Weblenken

* Websteed von’n Sportschüttenverband (hoochdüütsch)
Brook (Landkreis Oosterholt)

**Brook** () is en Dörp in de Gemeen Swonewebel in’n Landkreis Oosterholt, Neddersassen. Binnen de Gemeen höört de Oort to de polietsche Oortschop Aschwarden.

## Geografie

De Oort liggt in de Masch von de Ünnerwerser. Dat Water ut dat Rebeed flütt över Karkfleet un Krusenhelmer Fleet in’n Aschwardener Floodgraven un denn wieder in’n Rechten Blangenarm von de Werser.

De Naveröörd sünd Uthleer un Seedörp in’n Noordoosten, Meyenborg in’n Süüdoosten, Hinnebeck un Ne’enkarken in’n Süden, Rade un Hassel in’n Süüdwesten, Aschwarden in’n Westen un Wortfleet un Rechtebe in’n Noordwesten.

## Historie

Brook kummt 1269 as *Broke* toeerst in de Oorkunnen vör. In de Oorkunn warrt von *Sifridus sacerdos de Broke* un *Rudolphus Clericus quondam Plebanus in Broke* snackt. *Sacerdos* un *plebanus* sünd latiensche Utdrück för twee verscheden Soorten Preester. To de Tied hett de Kark in Brook also al bestahn.

### Verwaltungsgeschicht

In de Franzosentied hett de Oort toeerst 1810 bet 1811 binnen dat Königriek Westfalen to de Mairie Aschwarden in’n Kanton Hagen höört un denn von 1811 bet 1814 to dat Franzöösche Kaiserriek ünner Napoleon un dor to de Mairie Weersbe in’n Kanton Hagen.

De Oort hett vör 1885 to’n Bezirk Süüd-Oosterstood von dat Amt Hagen tohöört. Na 1885 is de Oort in’n Kreis Blomendal wesselt. 1932 is dat Deel von’n Kreis Oosterholt worrn.

De Oort hett von öllers bi de Gemeen Aschwarden mit bihöört. De Gemeen Aschwarden is an’n 1. März 1974 mit de Gemeenreform in Neddersassen Deel von de Gemeen Swonewebel worrn. Sietdem höört Brook binnen de Gemeen to de Oortschop Aschwarden.

### Inwahnertall

### Religion

Brook is evangeelsch-luthersch präägt un billt mit de Nikolai-Kark en egen Kaspel.

För de Kathoolschen is de St.-Ansgar-Kark in Swonewebel tostännig.

De Karkhoff von Brook liggt rund üm de Nikolai-Kark.

## Kultur

En Denkmaal för de Fullenen ut’n Tweten Weltkrieg steiht in Brook bi de Kark.

## Weertschop un Infrastruktur

För Brook is de freewillige Füürwehr Aschwarden mit tostännig.

### Verkehr

Von Brook föhrt Straten in’n Westen na Aschwarden an de Kreisstraat 2, in’n Noordoosten na Uthleer an de Landsstraat 134, in’n Oosten na Meyenborg ok an de L&nbsp;134 un in’n Süüdoosten na Hinnebeck an de K&nbsp;32. De L&nbsp;134 löppt von Uthleer in’n Noordoosten na Hagen, Braamst, Bokel, Stubben un Beverst un von Meyenborg in’n Süden na Swonewebel un Blomendal. De K&nbsp;2 geiht von Aschwarden in’n Süden na Rade un Ne’enkarken un in’n Noorden (dor in’n Landkreis Cuxhoben as K&nbsp;49) na Wortfleet un Rechtebe.

De nächste Autobahn is de Autobahn 27 (Afsnidd Bremen–Bremerhoben). De Opfohrt 13 Uthleer liggt so söss Kilometer in’n Noordoosten von Brook an de K&nbsp;48.

De nächste Bahnhoff is so bi 13 Kilometer wied weg in’n Süden de Bahnhoff Farge an de Bahnlien Farge–Vesack. Dor föhrt de Lien RS1 von de Regio-S-Bahn Bremen/Neddersassen. De Bahnhoff Lübbs an de Bahnlien Bremen–Bremerhoben liggt 19 Kilometer in’n Noordoosten.

### Scholen

De Kinner ut Brook gaht na de Grundschool Ne’enkarken. Bet 1970 sünd se noch na de Volksschool in Aschwarden gahn.

## Footnoten
Mairie Scharmbeek

De **Mairie Scharmbeek** weer in de Franzosentied (1810 bet 1813) een von de veer Mairien, in de de Kanton Oosterholt indeelt weer. De Seet weer in Scharmbeek. Se harr 2602 Inwahners.

## Historie

De Ümgegend von Scharmbeek hett vör de Franzosentied to de Vaagdien Scharmbeek un Sandbeek von dat Amt Oosterholt in dat Hartogdom Bremen höört, wat in dat Kurförstendom Hannover leeg. Dat Kurförstendom Hannover weer in de Tied von de Koalitschoonskriege siet 1801 von Franzosen un Prüßen besett. To’n 1. März 1810 is dat Rebeed denn Deel von dat Königriek Westfalen worrn, wat en Satellitenstaat von Frankriek weer.

Binnen Westfalen weer de Mairie Scharmbeek een von de teihn Mairien in’n Kanton Oosterholt von’n Distrikt Bremervöör, Departement von de Elv- un Wersermünnen. Man al to’n 1. Januar 1811 harr dat wedder en Enn. Dat Königriek Westfalen müss dat Departement direkt an dat Franzöösche Kaiserriek afgeven. De Mairie Scharmbeek weer nu een von de veer Mairien in’n Kanton Oosterholt, Distrikt Bremerleh, Departement von de Wersermünnen. De Mairie weer nu düüdlich grötter, dor sünd Öörd in tohoopfaat worrn, de vörher in Westfalen to de fiev Mairien Scharmbeek, Westerbeek, Garlst, Freißenbüttel un Buschhusen (all fiev in’n Kanton Oosterholt) höört harrn. Von de Mairie Buschhusen is de gröttere Deel in de Mairie Scharmbeek wesselt. Blots de Oort Lintel keem an de Mairie Oosterholt. Von de Mairie Freißenbüttel is een Deel an de Mairie Scharmbeek gahn. De annere Deel keem an de Mairie Hambargen.

1813/1814 hebbt de Russen de Franzosen slahn un dat Rebeed befreet. Dat Kurförstendom Hannover is denn wedder herstellt worrn un de ole Stand von vör 1810 wedder dor. Mit’n Wiener Kungress is 1815 ut dat Kurförstendom dat Königriek Hannover worrn.

## Öörd

Dor hebbt düsse Öörd tohöört:

* Königriek Westfalen:
*:Scharmbeek, Sandbeek

* Kaiserriek Frankriek:
*:Scharmbeek (1537 Inwahners), Westerbeek (264), Sandbeek (10), Bargten (74), Buschhusen (193), Bredenbarg (8), Barenwinkel (8), Halenbeek (8), Gartel (14), Hülsbarg, Elm (116), Garlst (86), Brockmannsmöhlen (19), Isehorn (14), Büttel (15), Freißenbüttel (139), Kattenhoorn (24), Bredbeek (37), Olenbüttel (17), Buggehorn (19)

Vondaag sünd düsse Öörd Deel von de Gemeen Oosterholt-Scharmbeek.

## Footnoten